Leder

**Lerrer** (aa *Ledder, Leller, Leder, Lerer, Leler* un aa mit –ä–, Weireres und Exakteres guckn dort) werd im Allgemeine jeri Dierhaut genennt, wo mer so uffbereit hat, dasse de Failniss längeri Zeit wirrerschdehe kònn un, dasse segleich awwer aa e heecherer Grad vun Geschmeirigkääd griet. Dodefor brauchts  geeijente Subschdanze, wo in die  Fasre unn’s Zellgeweb inndringe. Die Kunschd vun de Lerrerbereiring hääßt mer Gerwerei un unnerscheidt se in mehrere Arde, je nòòdem weller Wee mer  innschlaat, um die Hait mirre Hoor orrer aa ohne se  se bearweide.

## Traditionelle Methode

Die im foljende beschriwwene Methode sinn noch die aus de alde vorinduschdrielle Zeire. So werd, wann iwwerhaapt noch, jerenfalls nimmie fär die groß Mass produziert. Wobei es die Gruwegährung (guckner unne) mit Ääächeloh z.&nbsp;B. schunn noch gebbt, Lerrersohle wo mer so hergesschdellt hat, gelle als besunners haltbar. Wejem hohe Wasservebrauch ware Orrde an Fliss ä großer Vortl.

### Lohgeerwerei

Bei de Lohgeerwerei nemmt mer als Hilfsmiddel fär se geerwe s'allererscht  Äächeloh, awwer aa die Rinn vun de Bärrke, Errle, Dònne, Fichte, Läärche, Weire un annere Subschdanze, wo sogenennter Geerweschdoff enthalle. Die gewähnlich Loh- orrer Rodgeerwerei bringt em Sohl-, Schmal- orrer Fahllerrer. Ochsehait grad wie schwere Kuhhait werre se Sohllerrer verarweit. Frieher hat mer des aa Pundlerrer genennt, weil's nòòom Gewicht verkaaf worr is.

#### Vorbereiring

Des Lerrer kann net ennfach so gegeerbt werre, es muß vorbereit werrn.

##### Sauwermache

Nòòdem de Geerwer  die Hait orrdentlich in Wasser ingeweecht hat, duhter mit Hilf vunremm schdumbe Eise (des werd Schdreich- orrer Schabeis orrer Schabhack gennent) uffem Schabebaam vunrem òòhaftende Dreck reinje un spihlt se dònn im fließende Wasser aus. 

##### Enthoore

Färs Enthoore werre die Hait vorbereit, indem mer Kalkmillich druffschmeert, fär die Owwerhaut se zerschdeere. Des duht mer, weil in dere Owwwerhaut die Hoor feschdstecke. Mer kann awwwer grad es selwe dorchs Schwitze erreiche. Beim Schwitze werrn die Hait zammegeschlaa, grad so, dass die rauh Seit nòò auße kummt, un iwwerenanner geschicht. Dann werrn die Hait fär ä guri Zeit faule geloss; dòdemit se awwer net vun inne Faul werre duht mer se im Voraus uff de Flääschseit mit Salz un Äsch innreiwe. Enthoore duht mer se dònn aa wirrer mirrem Schabeise. 

Un uffs Nei  werre die Hait dònn in fließendem Wasser sauwer gemach, dònn gehts ans Scheere, bei demm die iwwerflissiche Flääschdääle mirrem gud scharfe Messer abgeschnied werre. 

Nòòdemm mer die Hait wirrer un wirrer gewässert hat, werre uff de Narweseit – des isch die Seit, wo die Hoor geschdann hònn – Dreck- un Kalkdääle dorch’s Schdreiche eweggemach. 

#### Beize

Alles wodevun bis jetz gredd worr isch, ware norenz vorbereirende Arweide, un ze denne geheert awwer aa noch des Schwelle orrer Beize, dorch sell werre die Hait so ufgeschwemmt orrer in ihrerer Schdrukdur uffgelockert, dass se erscht in de Laag versetzt werre, Geerbsaire uffsenemme. 

Des Beize basseert dorch’s Innwääche vun de Hait in de Schwellbeiz wo mer aus Rogge- orrer Geerschdeschrot-Kleije un Sauerdääsem (der duht em die Gähring beferrrere), der Beiz duht mer noch ebbes Wasser dezugewwe. Schdatt dere saure Getreidemaisch nemmt mer als aa e Lohbrih, wo mer aus schunn hergenummener Loh dorch de Uffguß vun Wasser duht gewinne. 

### Färwe

Nòòdem - woriwwer Wuche vergehe -  die Hait ordentlich ufffgeschwellt sinn, bringt mer se in de Farb. Die Farb isch ä schwachi Brieh aus frischer Loh. Nòòdemm se in der Brieh in Schdicker ään bis zwee Daa e redlichi Farb òògenumm hònn, sinn se sem Versetze orrer sem Innleje in de Gruwe se gebrauche. 

### Die Gruwegähring

Die Gruwe beschdehe aus Verdiefinge (in de Erd versengde Bottiche) vun rund zwääehalb bis drei Meter  (8-10 Fuß) Diefe un rund 1,8 Meter (6 Fuß). Läng. Schichte fasrichi Loh wechsle in denne Gruwe mit de äänzelne Hait ab. Owwe druff kommt awwer noch eine schdarke Schicht schunn gebrauchti Loh un am Schluß werre Brärrer un Schdää druffgeleht. 

Uff die Loh werd dònn grad so viel Wasser geschitt, wie die Grub ewe noch fasse kann un sich in de Loh innzieht. Net frieher wie nòò 10–14 Wuche nemmt mer die Hait aus de Grub awwer norenz um se umsewenne un nochmòò innselej (de zwett Satz) un mit frischer Loh se vesiehn. Nòò vier Monet erhalle se e dritter Satz, wo se uffs Nei  vier Monet orrer noch länger liee bleiwe. Jetz erschd isch es Geerwe vun de Hait fertich. Die Hait hònn dòdorch gut an Feschdigkääd, Weiße un Schwere gewunn. Was es Lerrer nòòd daut hängt dòdevun ab, wie die Haut beschaff isch, wie mer se beim Geerwe behannelt un wie gut die Loh  isch. 

Wònn’s Geerwe feertich isch, werre die Hait vun de Loh sauwer gemach, lòngsam getriggeld, gepresst, mirrer Kail geschdòmbt, mirrer Walz geewent un s'letscht uff e net se truggenes Laaer gebrung.

Des Lerrer isch gònz dorchgegeerbt (lohgar), wònn beim Dorchschneire die Schnittfläch dorchgängich brainlich-geel isch un es net in de Mitt noch e weißlicher Schdrich hat. 

E Loh wo nimmie se gebrauche isch, hat mer in Holzforme gepresst un getrickelt. Uff die Weis erhallt mer die Lohkuche orrer Lohballe, wo mer als Brennmaterial verwenne kann.

## Fahl- orrer Schmallerrer

Des Fahl- orrer Schmallerrer werd aus Kalbfelle g’mach, ganz ähnlich wie’s Sohllerrer. Nòòdem awwer die Fell aus de Grub genommen worr sinn, werre se mirrer Transchmeer b’schdrich, am schdärkschde uff de Flääschseit, schwächer uff de Narweseit. Nòòm Triggele werd'ne dorch die Zurichding e glattes Aussiehn gebb, dann werre se aa gekrischbelt, fär was mer mer e boefermich gekeerbtes Holz (es Krischbelholz) nemmt un se gurer Letscht dorch’s Falze orrer Schlichte inn e gleichmäßichi Dick gebrung un mirrem Pandoffelholz glatt geribb – Kuh- un Saihait duht mer net viel annersch wie Kälwerhait, Rosshait awwer wie Sohllerrer behannele. 

## Dänisches Lerrer

Des dänische Lerrer werd aus Schääf- un Ziejefelle gewunn, die mer mit Weirerinn geerbt, vun weller es de eijediemliche Geruch òònemme duht. Schääffell befreit mer net dorch Kalke vun de Wol, sonnern dorch Schwitze, um die Woll net se verderwe, weil mer se als Geerwerwoll vekaafe will Im Iwwriche werre die Schääffell grad wie die Kälwerfell behandelt. 
## Schnellegeerwemethode un induschtrielle Methode

Weil die alte Geerweverfahre doch arich lòng gedauert hònn un dodemit deier ware un viel Awweidskräft gebraucht hònn, hat mer sich schnellere Methode ausgedenkt. So duht mer heitzedah allermähnschdens Schnellgeerwemethode im induschtrielle Maßstab òònwenne, die senke die Koschde und vekärze die Zeit, komme awwer vun de Quallidäd un Haltbarkeit ned so ganz an die alde Methode ran, die alte Methode sinn halt doch schonender, weil se lòngsamer ablaafe.

## Quellehienwais:

Der Ardiggel duht in soim Ursprungszustònd uff ennrer Dääl-Iwwersersetzung (ohne Schnellgeerwemethode) ausem gemainfrai Brockhaus Bilder-Conversations-Lexikon, Band 2. Leipzig 1838., S. 712-714. besteh.

## Äänzelnooweis